RKSV Scherpenheuvel

RKSV Scherpenheuvel, ofisialmente Rooms Katholieke Sport Vereniging Scherpenheuvel i den boka di pueblo konosì komo klup di fraternan, ta un klup di futbòl di e bario di Scherpenheuvel (Skèrpènè) na Willemstad, Kòrsou. 

 Historia 
E klup a wòrdu fundá dia promé di yanüari 1933 riba inisiativa di e fraternan di Tilburg pa e muchanan di Scherpenheuvel. E mesun aña el a bira miembro di Curaçaosch Voetbal Bond (CVB) komo susesor di SV Juliana. E fraternan a retirá gradualmente for di e direktiva di e asosiashon desde komienso di añanan 1970.

For di inisio e klup tabata dispone di un tereno pa trein na Scherpenheuvel, situá kanto di Kaminda Fraternan di Skèrpènè. E fèlt tabata wòrdu usá tambe pa tene wega i kompetensianan lokal i den añanan 1990 a wòrdu modernisá komo kompleho deportivo. Na 2024 e kompleho a wòrdu bendi na un desaroyadó di un proyekto di kas. 

 Promé añanan 
Na 1935, e klup a bira kampeon B-klase i a pasa pa A-klase pa motibu di e retiro di M.S.V. Su promé tim a hunga pa shete aña den A-klase, ganando e bala di plata di Asiento na 1942. E di dos tim a gana e kampeonato di Reserva A-klase na 1941 i e di tres team a gana e kampeonato C-klase. Na 1943, durante Guera Mundial II, e klup a retirá for di A-klase pa hunga den B-klase i na 1945 el a baha un nivel mas pa Reserva B-klase. Den e ultimo nivel el a titulá kampeon na tres okashon. E Juniornan a partisipá regularmente na e kompetensia pero no a logra yega na e puesto mas haltu te 1953 ora nan a titulá kampeon derotando Canisius Boys 3-0. RKSV Scherpenheuvel a organisá un torneo eliminatorio na 1945, na kua 12 klup a partisipá.

 Kampeon 
RKSV Scherpenheuvel a titulá kampeon di Kòrsou na 1965 i 1969. Na 1967 e ta gana e Kopa antiano, e kampeonato di Antias Hulandes. Ku esaki e ta pasa pa partisipa den e CONCACAF Champions' Cup na 1968, unda den e promé ront el a keda derotá dor di SV Transvaal di Sürnam (1-1, 1-3). RKSV Scherpenheuvel, scoreshelf.com Ku frekuensia el a yega di hunga den e Sekshon Amatùr, pero desde 2015 ta hunga atrobe den e Sekshon Pagá. Den e temporada 2019/2020, despues di casi 50 aña, e klup a logra bira kampeon di Kòrsou (Liga MCB) atrobe. 

 Lista di Honor 
Liga Kòrsou: 3
 kampeon na 1965, 1969, 2019-2020 (sekshon pagá)
 supkampeon na 1962, 1967, 1968

Kopa antiano: 1
 kampeon na 1967

Kopa ABC: 1 
 kampeon na 2017

 (Eks)-hungadó konosí 
  Edwin Loran

 Mira tambe 
 Lista di klup di futbòl na Kòrsou

Category:Futbòl na Kòrsou